Alt tyder på, at Aalborg torsdag morgen rammes af en arbejdsnedlæggelse blandt buschaufførerne. Buschaufførerne er sure over at de selv skal betale for en lovpligtig efteruddannelse. Så sure, at busserne efter al sandsynlighed står stille i morgen tidlig. Direktør Christian Roslev fra Nordjyllands Trafikselskab siger til TV2/Nord: - NT har også hørt rygterne, mere ved vi ikke. Jeg vil foreslå at de rejsende torsdag morgen holder sig orienteret via vores hjemmeside. Den vil løbende blive opdateret. Direktøren har et råd til de rejsende: Det vil nok være en god idé med en plan B, hvis du skal på arbejde i morgen tidlig. Nordjyllands Trafikselskab indsætter ekstra mandskab torsdag og møder tidligt op, for at hjælpe folk og informere ved eventuel arbejdsnedlæggelse blandt buschaufførerne. Desuden vil selskabet også sende kontrollører på gaden i Aalborgs centrum, for at kunne informere folk ved stoppestederne.

Referat:
Rygterne svirrer i luften. Det rygtes at busserne ikke kører torsdag morgen. Derfor vil det være en god idé hvis du har en plan B klar, hvis du skal på arbejde i morgen tidlig.